Objava zahtevka za odobritev spremembe specifikacije proizvoda, ki ni manjša, v skladu s členom 50(2), točka (a), Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2022/C 42/03)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od datuma te objave.

ZAHTEVEK ZA ODOBRITEV SPREMEMBE SPECIFIKACIJE PROIZVODA ZA ZAŠČITENE OZNAČBE POREKLA/ZAŠČITENE GEOGRAFSKE OZNAČBE, KI NI MANJŠA

Zahtevek za odobritev spremembe v skladu s členom 53(2), prvi pododstavek, Uredbe (EU) št. 1151/2012

„Agneau du Périgord“

EU št.: PGI-FR-0711- AM01 – 30. april 2021

ZOP ( ) ZGO (X)

1. Skupina vložnikov in pravni interes

AREOVLA Europarc – 3 Avenue Léonard de Vinci 33608 Pessac Cedex

Tel. +33 556008450

E-naslov: areovla@gmail.com

Sestava in pravni interes: AREOVLA je združenje, katerega člani so rejci, organizacije proizvajalcev in klavnice za označbo „Agneau du Périgord“. Tako ima pravni interes zahtevati spremembe specifikacije proizvoda.

2. Država članica ali tretja država

Francija

3. Postavka v specifikaciji proizvoda, na katero se sprememba nanaša

☐ Ime proizvoda

☒ Opis proizvoda

☒ Geografsko območje

☒ Dokazilo o poreklu

☒ Metoda proizvodnje

☒ Povezava

☒ Označevanje

☒ Drugo: posodobitev kontaktnih podatkov skupine vložnikov, črtanje predstavitve in utemeljitev skupine, vrsta proizvoda, nadzorni organ, nacionalne zahteve.

4. Vrsta sprememb

☒ Sprememba specifikacije proizvoda za registrirano ZOP ali ZGO, ki se ne šteje za manjšo v skladu s členom 53(2), tretji pododstavek, Uredbe (EU) št. 1151/2012.

☐ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba ne šteje za manjšo v skladu s členom 53(2), tretji pododstavek, Uredbe (EU) št. 1151/2012.

5. Spremembe

5.1. Spremembe, ki vplivajo na ključne elemente

Postavka Opis proizvoda

V delu 2.3 Značilnosti proizvodov, ki se tržijo“ so med proizvode z ZGO vključene jagnečje ledvice, priželjc, srce, jetra, jezik in parklji. Dovoljena je le ta drobovina iz izbranih trupov jagnet za ZGO.

V času priznanja ZGO za ime „Agneau du Périgord“ ni bilo veliko možnosti za prodajo teh proizvodov. V zadnjih letih so se te možnosti povečale in pomenijo priložnost, da se bolje izkoristi večji del trupa, kar bo omogočilo večjo prepoznavnost ZGO „Agneau du Périgord“. Nekateri mesarji namreč raje vidijo, da se dobavi cel trup skupaj z drobovino, da ga uporabijo v celoti, zlasti ledvice, ki se držijo trupa. Tudi kadar se trup prodaja v kosih, imajo na prodajnih mestih raje celo jagnje z ZGO, kot pa da je trup istega jagnjeta razkosan na posamezne kose z ZGO in standardno drobovino.

Zaradi dodane drobovine je spremenjena predstavitev trupa, za katerega je bilo navedeno „brez glave, drobovja in mrežice“. Drobovje je črtano, ker je na seznam proizvodov, zajetih z ZGO, dodana drobovina, pri čemer nekateri njeni deli spadajo v opredelitev drobovja (jetra, srce, pljuča, dušnik in del trebušne prepone sestavljajo celoto – opredelitev na podlagi standarda ZN za drobovino, izdaja 2008).

Podobno je spremenjen tudi enotni dokument.

Postavka Geografsko območje

Spremenjena je opredelitev geografskega območja. Geografsko območje ZGO „Agneau de Périgord“ je razširjeno na 24 občin departmaja Dordogne in 93 občin departmaja Lot-et-Garonne.

Ob vložitvi zahtevka za priznanje ZGO te občine niso bile zajete, zlasti ker takrat na ozemlju ni bilo rejcev ovc, vendar jih z geografskim območjem ZGO povezujejo številne geološke, topološke in podnebne podobnosti, pa tudi podobnosti z vidika kmetijskih praks (kmetijske občine s prevladujočo mešano rastlinsko pridelavo in živinorejo, skupne pasme ovc, zahtevna geološko homogena tla), dinamika ovčereje v sektorju pa je dobila nov zagon.

Geografsko območje je poleg tega spremenjeno, da bi se popravile nekatere napake v registrirani specifikaciji proizvoda: šest občin ni bilo na seznamu, čeprav so bile vključene v začrtano območje, ena občina pa je bila nasprotno na seznamu in zunaj začrtanega območja, pri čemer je pomenila enotno in ločeno satelitsko območje. Slednja je črtana z geografskega območja.

V jedru specifikacije proizvoda je posodobljen seznam občin.

Zaradi te spremembe geografsko območje odslej zajema celoten departma Dordogne.

Podobno je spremenjen tudi enotni dokument.

5.2. Spremembe, ki ne vplivajo na ključne elemente

Postavka Opis proizvoda

Ta del je bil v celoti preoblikovan, da bi bil osredotočen na opis proizvoda „Agneau du Périgord“ in da bi se poudarile posebnosti reje ZGO „Agneau de Périgord“, in sicer dolgo dojenje in posebna krma v končnem obdobju, ki temelji v glavnem na celih ali valjanih žitnih zrnih.

Deli opisa mesa (barva in kakovost maščobe) so med drugim usklajeni s postavko 5. Opis metode pridobivanja kmetijskega proizvoda

Značilnosti proizvoda pa vseeno niso spremenjene, in sicer zlasti ne prehrana jagnjet, kmečke ali polkmečke pasme ovc ali mesne pasme ovnov, starost ob zakolu, teža, barva mesa in kakovost maščobe.

Dodana je možnost prodaje mesa in drobovine z označbo „Agneau du Périgord“ v hitro zamrznjeni obliki. Hitro zamrzovanje proizvoda je danes pomembno za trženje proizvodov z ZGO. Omogoča ohranjanje proizvoda in je nov način predstavitve, ki ga potrošnik ceni. Hitro zamrzovanje bo ZGO tudi omogočilo, da se uveljavi na novih trgih, zlasti na trgu gostinskih storitev.

V specifikaciji proizvoda so določeni izvedba te operacije (postopek, ki omogoča, da se v največ desetih urah doseže središčna temperatura –18 °C), najkrajši rok trajanja ter najdaljše obdobje med zakolom in hitrim zamrzovanjem.

Nekateri odstavki so črtani: bodisi ne vsebujejo dodatnih ali potrebnih informacij za opis proizvoda, bodisi ne ustrezajo obveznosti, temveč zgolj opisu praks v času priprave specifikacije proizvoda, bodisi gre za sklice na predpise o razvrščanju trupov in stopnji zamaščenosti.

Črtan je tudi opis kuhanega mesa. ZGO „Agneau du Périgord“ namreč zagotavlja posebnost proizvodnje od skotitve (in še prej z upravljanjem črede) do izbora trupov in njihovega dajanja na trg, ne more pa zagotavljati meril za kuhano meso, kot so okus, tekstura ali vonj. Ti elementi tudi niso zelo razločevalni in jih je težko nadzorovati.

Podobno je spremenjen enotni dokument.

Postavka Elementi, ki potrjujejo, da proizvod izvira z geografskega območja

Dodani so elementi, ki zagotavljajo sledljivost drobovine in hitro zamrznjenih proizvodov, črtana pa so podvajanja s splošnimi predpisi in elementi, ki izhajajo iz postopka nadzora, določenega v načrtu nadzora.

Sistem opredeljuje zahtevane dokumente in evidence ter pričakovane minimalne informacije na posamezni stopnji življenjske dobe proizvoda (reja, odstranitev, zakol, pakiranje, razsek, hitro zamrzovanje).

Določbe o prodajnih mestih so črtane, ker niso povezane s sledljivostjo, ampak delno s priporočili in delno z zahtevami glede dajanja na trg, kar ne vpliva na značilnosti samega proizvoda. Poleg tega jih je glede na raznovrstnost možnih prodajnih mest za to ZGO težko nadzorovati.

Črtani so primeri dokumentov, ki zagotavljajo sledljivost v vseh fazah priprave proizvoda.

Enotni dokument je spremenjen tudi zaradi črtanja stavka o identifikaciji rejcev, ki ne spada med elemente, pričakovane v tej postavki enotnega dokumenta. Poleg tega gre za elemente o nadzoru, ki so vpisani v načrt nadzora.

Postavka Metoda proizvodnje

Podpostavka 5.2.1 Genetsko poreklo

K dovoljenim pasmam za ovce sta dodani pasmi charmoise in causse du lot. Gre za zgodovinski pasmi v pokrajini Périgord, ki ob priznanju imena za ZGO „Agneau du Périgord“ nista bili zajeti, ker se je število živali teh pasem zmanjšalo. Vendar je v postavki Povezava z geografskim poreklom veljavne specifikacije proizvoda to navedeno (zgodovina ovčereje). Gre za pasmi, ki imata še dodatne prednosti (odpornost, sposobnost razmnoževanja, mesnatost) za vključitev v metode reje jagnjet za označbo „Agneau du Périgord“ in posebnosti območja.

Pasma charmoise je v Périgordu navzoča že od začetka 20. stoletja, to območje pa je celo eden od njenih glavnih genetskih bazenov. Te ovce, ki so prave „obrezovalke grmičevja“, vzdržujejo zemljišča, ponovno odpirajo nedostopna območja in sodelujejo pri preprečevanju požarov. Ta pasma ob vložitvi prvotnega zahtevka za ZGO ni bila zajeta, ker je praktično izginila iz Périgorda. Že več let jo rejci ponovno uvajajo zlasti v pastirskih projektih. Potencial pasme na območju je ocenjen na 700 ovc.

Pasma causse du lot je na apnenčastih planotah črnega Périgorda razširjena od sredine 20. stoletja. To je tudi zelo zmerna pasma, njena naravna vzdržljivost in odpornost proti vročini in klopom (piroplazmoza) ter sposobnost dolgotrajne hoje pa so še posebej primerne za suhe in revne planote vzhodnega Périgorda. Poleg tega je pasma sposobna izkoristiti vse travne vire, na katerih se pase, po potrebi pa se prehranjuje tudi z lesnatimi rastlinskimi vrstami. Podobno kot pri pasmi charmoise se je ob vložitvi zahtevka za priznanje imena ZGO „Agneau du Périgord“ številčnost črede močno zmanjšala, danes pa je na geografskem območju ponovno dobro razširjena, in sicer je njen lokalni potencial ocenjen na 4 800 ovc.

Nazadnje, ker je bilo ime pasme „INRA 401 Romane“ že pred več leti uradno spremenjeno v romane, je to spremenjeno v specifikaciji proizvoda.

Črtani so tudi nekateri odstavki, ki ne prispevajo k opredelitvi pogojev proizvodnje ali so preveč splošni, na primer: „Posebna pozornost je namenjena enotnosti značilnosti glede velikosti, zgodnosti, razvoja mišičnega in maščobnega tkiva, ki imajo pomembno vlogo pri posebnosti proizvoda.“ ali „Kotitvi jagnjet je namenjena posebna pozornost. Rejec poskrbi za čim večje udobje in dobro počutje ovc in njihovih jagnjet.“

Podobno je spremenjen enotni dokument.

Podpostavka 5.2.2 Način reje

Dodane so nove obveznosti, ki povzemajo veljavne proizvodne običaje proizvajalcev ZGO, o prezračevanju objektov za rejo, gostoti živali v objektih, kakovosti stelje in čiščenju objektov.

Podpostavka 5.2.4 Prehrana jagnjet

Določba, ki se nanaša na prostore za jagnjitev, je preoblikovana zaradi uskladitve besedila določbe s praksami rejcev, ki oblikujejo majhne skupine z nekaj ovcami v majhnih ogradah: izrazu „predelki“ je bil tako dodan izraz „ograde“.

Dalje, odvisno od primera se lahko zgodi, da ovca ostane s svojim jagnjetom več kot 48 ur (težave pri sprejetju, težave pri sesanju itd.), zato je bilo „od 24 do 48 ur“ nadomeščeno z „najmanj 24 ur“.

Stavek, ki določa, da do odstavitve „običajno pride med 80. in 90. dnevom starosti“, je črtan, ker je zgolj informativen.

Postavka Prehrana jagnjet je bila razdeljena v tri faze glede na starost jagnjeta: do 20. dne, od 20. do 60. dne in po 60. dnevu.

Meja 20 dni je črtana zaradi vprašljive možnosti nadzora, saj je ta faza dejansko zgolj povsem fiziološka faza razvoja jagnjet. Do starosti približno treh tednov namreč prebavni sistem jagnjet ni prilagojen prebavi dopolnilne krmne mešanice, zato je jagnjeta ne uživajo, čeprav jo imajo na voljo. Od ene do druge živali pa se lahko starost, pri kateri se začne prehrana z dopolnilno krmno mešanico, razlikuje za nekaj dni, pri čemer je povprečje 20 dni.

Nasprotno pa je ohranjeno obdobje najmanj 60 dni pred odstavitvijo, ker ta meja zagotavlja, da jagnje dolgo sesa pri materi, kar daje mesu z označbo „Agneau du Périgord“ njegove značilnosti.

To novo besedilo omogoča, da se poudari prehrana jagnjet, namenjenih za ZGO „Agneau du Périgord“: obdobje dojenja pri materi, ki mu sledi obdobje pitanja s krmo in dopolnilno krmno mešanico, pripravljeno iz celih ali valjanih žitnih zrn. Pitanje v ovčji staji ni več obvezno.

Določbe o prepovedi silaže in balirane krme so prestavljene, ker se nanašajo na celotno življenjsko dobo jagnjeta in ne le na zgodnje faze njegovega življenja, kot se morda zdi iz te umestitve. Te določbe so vključene na konec postavke 5.2.4 Prehrana jagnjet, da bi zadevale izrecno vse različne faze prehranjevanja jagnjeta.

Del specifikacije proizvoda o prehrani je spremenjen zaradi uskladitve z nomenklaturo evropskih predpisov o katalogu posamičnih krmil (Uredba (EU) št. 68/2013) in dopolnitve specifikacije proizvoda, da bi bila bolj natančna, ter preoblikovanja dejanskih praks rejcev ZGO „Agneau du Périgord“.

Seznam surovin, dovoljenih za prehrano jagnjet, omogoča, da se iz ZGO ne izključijo žita, oljnice, stročnice ali tradicionalni gomolji, ki se zdaj ponovno pridelujejo in so namenjeni prehrani živali zaradi svoje raznolikosti in kmetijske vrednosti (cikorija, proso, kvinoja, oves, bob itd.).

Črtana je določba o omejitvi deleža koruze v obroku na 25 %.

Ta določba je bila vključena ob vložitvi zahtevka za priznanje zaradi sumov o vplivu koruze na rumeno barvo maščobe trupa. Študije, ki jih je opravil inštitut za živinorejo, so pokazale, da so bili ti sumi neutemeljeni, zato ta omejitev na največ 25 % koruze v obroku ni več upravičena. Poleg tega so za prehrano jagnjet primerna vsa žita.

Posebnost proizvoda izhaja iz načina predstavitve žit (cela ali valjana zrna) in ne iz njihove narave. Način predstavitve vpliva na prebavljivost žita in torej na glikemični indeks. Žita, ki so preveč fizikalno predelana (zdrobljena ali zmleta), se hitreje prebavijo, kar povzroči dvig inzulina in slabše shranjevanje maščobe. Nasprotno pa se žito, ki se daje v celih ali valjanih zrnih, prebavlja počasneje, kar povzroči zmernejši dvig inzulina in s tem boljšo prebavljivost krme, pri čemer se shranjuje bolj čvrsta maščoba in v primernih količinah.

Črtana je obveznost, da morajo žita izvirati z geografskega območja. Geografsko območje mestoma sestavljajo strma pobočja in včasih slabo produktivna zemljišča, na katerih je pridelava žit bolj zapletena. Poleg tega morajo rejci, ki ne pridelujejo žit, vsa svoja žita kupiti. Omejitev na žita z geografskega območja za jagnjeta, namenjena za ZGO „Agneau du Périgord“, pomeni močno omejitev za gospodarske subjekte in morebitne težave pri oskrbi za nesamostojne rejce. Za proizvajalce je ključni element, ki delno zagotavlja posebnost mesa „Agneau du Périgord“, način predstavitve žit, ki ni spremenjen: v celih ali valjanih zrnih.

Opozoriti je treba, da za krmo ta obveznost glede porekla ostaja.

Kar zadeva dodatke, skupina vložnikov predlaga negativni seznam, s katerim bi bile prepovedane nekatere kategorije proizvodov.

Vse te spremembe ne posegajo v posebnosti proizvoda ter v vzročno povezavo med prehrano in proizvodom „Agneau du Périgord“.

Enotni dokument je spremenjen.

Podpostavka 5.3 Pogoji prevoza in čakanja pred zakolom

Vnesene spremembe so redakcijske, s čimer omogočajo črtanje nepotrebnih besednih zvez, ker izhajajo iz običajnih praks, ki pa niso obvezne („v praksi je pogosto krajše“, „najpogosteje zaklani naslednji dan“).

Podpostavka 5.4 Zakol

Predpisi ali določbe iz načrta nadzora ter ilustracije so črtane, da bi se ohranile le določbe, ki ji je mogoče nadzorovati. Ciljne vrednosti niso spremenjene.

Podpostavka 5.5 Končni izbor trupov

Kot v opisu je besedilo o barvi maščobe in elementih barvne lestvice ter čvrstosti maščobe spremenjeno in usklajeno: maščoba je bela ali zelo rahlo obarvana. Spremenjen in usklajen je tudi opis barve mesa: meso je bledo rožnato.

Podpostavka 5.6 Izbor drobovine

Dodane so določbe o izboru drobovine in njenem shranjevanju.

Nazadnje, podpostavka Razrez in pakiranje je črtana, ker se podvaja s predpisi, dodane pa so določbe o hitro zamrznjenih proizvodih.

Postavka Povezava

V veljavni specifikaciji proizvoda imajo elementi, ki se nanašajo na povezavo med proizvodom in njegovim geografskim poreklom, številne poddele. Ti so razvrščeni in povzeti v postavki specifikacije proizvoda z naslovom Utemeljitev povezave z geografskim območjem.

Ti elementi so prerazvrščeni v tri dele, da bi se razlikovalo med posebnostmi geografskega območja, posebnostmi proizvoda in vzročno povezavo.

Del, ki se nanaša na posebnost območja, je povzetek elementov iz veljavne specifikacije proizvoda in ima dva dela: prvi se nanaša na geografsko umestitev Périgorda ter opis njegove geografije in podnebja, v drugem pa so opisani zgodovina in običaji ovčjereje v Périgordu, ki so jih narekovale omejitve okolja.

Pri posebnostih proizvoda so opisani posebni elementi proizvoda „Agneau du Périgord“. Kot pri opisu so črtani opisniki za kuhano jagnjetino. ZGO „Agneau du Périgord“ zagotavlja posebnost proizvodnje od skotitve do izbora trupov in njihovega dajanja na trg, ne more pa zagotavljati meril za kuhano meso, kot so okus, tekstura ali vonj.

Vzročna povezava temelji na kakovosti in slovesu proizvoda „Agneau du Périgord“. Povzema elemente iz specifikacije proizvoda in veljavnega enotnega dokumenta. Prikazuje vpliv okolja na proizvodne običaje, zaradi katerih ima „Agneau du Périgord“ svoje posebnosti.

Poleg tega je bil dodan uvodni odstavek, ki omogoča predstavitev podlage za povezavo z geografskim poreklom.

Prav tako je zaradi uskladitve z besedilom te postavke specifikacije proizvoda spremenjen enotni dokument.

Postavka Označevanje

Črtana je obveznost trženja jagnjet s posebnim logotipom ZGO.

Določba, da mora vse meso z ZGO imeti priloženo potrdilo o jamstvu porekla (trup) ali etiketo prodajne enote (razsek), je prestavljena v to postavko.

Podobno je spremenjen enotni dokument.

5.3. Redakcijske spremembe

V postavki Pristojna služba v državi članici so v skladu z Uredbo (EU) št. 1151/2012 dodani kontaktni podatki nacionalnega inštituta za kakovost in poreklo (Institut national de la qualité et de l’origine – INAO).

V postavki Skupina vložnikov so posodobljeni kontaktni podatki skupine vložnikov. Opis skupine vložnikov je črtan.

Del z naslovom Predstavitev in utemeljitev skupine je črtan.

V postavki Vrsta proizvoda je določba 2.2 Vrsta proizvoda spremenjena zaradi uskladitve s trenutno veljavno nomenklaturo.

V postavki Geografsko območje je črtan zemljevid geografskega območja. Dodan je stavek, da so kartografski dokumenti, na katerih je prikazano geografsko območje, na voljo za vpogled na spletišču nacionalnega inštituta za poreklo in kakovost.

Črtan je del z utemeljitvijo in opisom območja (splošne geološke, podnebne in zgodovinske informacije o departmaju Dordogne). Ohranjeni pa so elementi o povezavi s proizvodom, ki so povzeti v delu z naslovom Povezava s poreklom.

V postavki Metoda proizvodnje je posodobljena shema poteka iz specifikacije proizvoda zaradi uskladitve s preoblikovano specifikacijo.

Določba, s katero je bilo od datuma pridobitve ZGO predvideno sedemletno obdobje odstopanja od genetske sheme, je črtana, ker se je obdobje odstopanja izteklo.

Odstavek, ki je od datuma pridobitve ZGO določal sedemletno obdobje odstopanja za umetno osemenitev, je črtan, ker se je obdobje odstopanja izteklo.

Določba, s katero je bilo predvideno odstopanje od obdobja proste reje samic zaradi „izjemnih vremenskih razmer“, je črtana zaradi uskladitve specifikacije proizvoda z Uredbo (EU) št. 1151/2012, s katero je določen okvir za pridobitev začasne spremembe na podlagi člena 6(3) Delegirane uredbe (EU) št. 664/2014.

V postavki Nadzorni organ so v skladu z veljavnimi nacionalnimi zahtevami za uskladitev besedila specifikacij proizvodov črtani ime in kontaktni podatki certifikacijskega organa. Ta postavka zdaj vključuje kontaktne podatke francoskih pristojnih nadzornih organov: Institut national de l‘origine et de la qualité (INAO) (nacionalni inštitut za poreklo in kakovost) in Direction générale de la concurrence, de la consommation et de la répression des fraudes (DGCCRF) (generalni direktorat za konkurenco, varstvo potrošnikov in preprečevanje goljufij). Ime in kontaktni podatki certifikacijskega organa so dostopni na spletišču INAO in v podatkovni zbirki Evropske komisije.

Postavka Nacionalne zahteve je ob upoštevanju sprememb nacionalnih zakonov in predpisov predstavljena v obliki tabele z glavnimi točkami, ki jih je treba preveriti, in metodo ocenjevanja.

ENOTNI DOKUMENT

„Agneau du Périgord“

EU št: PGI-FR-0711-AM01-30. april 2021

ZOP ( ) ZGO (X)

1. Ime

„Agneau du Périgord“

2. Država članica ali tretja država

Francija

3. Opis kmetijskega proizvoda ali živila

3.1. Vrsta proizvoda

Skupina 1.1 Sveže meso (in klavnični izdelki)

3.2. Opis proizvoda, za katerega se uporablja ime iz točke 1

„Agneau du Pérogord“ je jagnje, dojeno najmanj 60 dni, ki se v obdobju pitanja prehranjuje predvsem s celimi ali valjanimi žitnimi zrni.

Zaklano je med 80. in 180. dnevom starosti, z maso klavnega trupa 15 do 21 kg in dobro mesnatostjo zaradi izbora mesnih pasem za ovne, medtem ko so ovce kmečkih ali polkmečkih pasem.

Ovni so izbrani med naslednjimi mesnimi pasmami: berrichon, charollais, ile de france, rouge de l’ouest, suffolk, texel.

Ovce so bodisi čiste kmečke pasme: lacaune viande, blanche du massif central, causse du lot in romane, bodisi polkmečke pasme charmoise oziroma pasme, nastale s križanjem zgoraj navedene kmečke in mesne pasme.

Jagnje „Agneau du Périgord“ ima telesno zgradbo E-U-R z razvito mišično maso na nežnem okostju in z zamaščenostjo 2 in 3 na lestvici EUROP.

Jagnječje meso je svetle barve (zaradi dojenja najmanj 60 dni). Maščoba je bela ali zelo rahlo obarvana, čvrsta, enakomerno strjena in nemastna.

Z ZGO se lahko prodaja tudi naslednja drobovina: ledvice, priželjc, srce, jetra, jezik in parklji.

Meso in drobovina „Agneau du Périgord“ se prodajata sveža ali hitro zamrznjena.

3.3. Krma (samo za proizvode živalskega izvora) in surovine (samo za predelane proizvode)

3.3.1. Prehrana jagnjet

— Jagnje najmanj 60 dni od skotitve brez omejitev sesa pri materi. Z materjo živi do odstavitve.

— Po 60. dnevu in v obdobju pitanja se delež mlečne prehrane zmanjšuje do odstavitve, povečuje pa se delež krme in dopolnilne krmne mešanice. Ta dopolnilna krmna mešanica je sestavljena iz žit, ki se razdeljujejo cela ali valjana, in dodatka, ki vsebuje dušik.

3.3.2. Prehrana ovc

Osnovna prehrana ovc je paša. Ovce se vsaj sedem mesecev na leto pasejo na naravnih ali začasnih travnikih in na pašnikih.

Spravljena krma se v celoti pridela na opredeljenem geografskem območju, in sicer večinoma na kmetijskem gospodarstvu.

3.4. Posebne faze proizvodnje, ki jih je treba izvajati na opredeljenem geografskem območju

Jagnjeta „Agneaudu Périgord“ so skotena in vzrejena na opredeljenem geografskem območju.

Da bi se ohranile vse kakovostne lastnosti jagnječjega mesa, je treba preprečiti predolg prevoz in vsakršen stres pri živalih pred zakolom. Tako mora prevoz od kmetijskega gospodarstva do klavnice trajati manj kot osem ur.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

Minimalni rok trajanja je največ 18 mesecev.

3.6. Posebna pravila za označevanje proizvoda, za katerega se uporablja registrirano ime

Vse meso z ZGO mora imeti priloženo potrdilo o jamstvu porekla (trup) ali etiketo prodajne enote (razrez).

4. Jedrnata opredelitev geografskega območja

Geografsko območje ZGO „Agneau du Périgord“ po uradnem geografskem kodeksu inštituta INSEE iz leta 2020 sestavljajo naslednji departmaji, kantoni in občine:

— departma Dordogne, vključen v celoti,

— departma Corrèze: občine kantonov Saint-Pantaléon-de-Larche (razen občin Estivals, Jugeals-Nazareth, Nespouls, Noailles in Turenne) in L‘Yssandonnais ter občina Brive-la-Gaillarde,

— departma Lot: občine kantonov Gourdon, Puy-l’Evêque (razen občin Le Boulvé, Les Junies, Lherm, Saint-Matré in Saux) in Souillac ter občina Thédirac,

— departma Lot-et-Garonne: občine kantonov Les Coteaux de Guyenne (razen občine Jusix), Le Fumélois, Le Haut Agenais Périgord, Le Livradais, Le Pays de Serres, Le Val du Dropt in Villeneuve-sur-Lot-2 ter občine Brugnac, Coulx, Labretonie, Lédat, Sauvagnas, Sembas, Verteuil-d’Agenais in Villeneuve-sur-Lot.

5. Povezava z geografskim območjem

Geografsko območje, Périgord, leži v jugozahodnem delu Francije, s središčem v departmaju Dordogne, ki meji na pokrajine Gironde in Charente na zahodu, Limousin in Quercy na vzhodu ter Agenais na jugu. Kot v vseh precej revnih regijah so se tudi v departmaju Dordogne dolgo časa ukvarjali z ovčerejo. Ovčerejci v Périgordu so zaradi zahtevnosti ozemlja razvili posebne prakse za rejo ovc in uvedli sistem reje, v katerem so združili vse razpoložljive vire. V okolju majhnih kmetijskih gospodarstev, na katerih poskušajo z ovčerejo v mešani kmetijski pridelavi in živinoreji izkoristiti slabo produktivna območja, je bilo naravno, da so bile za ovce izbrane kmečke ali polkmečke pasme. To rejcem omogoča, da ovce celo leto prehranjujejo in razmnožujejo z viri na geografskem območju (krma, travniki in pašniki), pri tem pa prihranijo dovolj žit in najboljše seno za obdobje pitanja jagnjet. Posebnost proizvoda „Agneau du Périgord“ je povezana predvsem s to tradicionalno rejo jagnjet: obdobje dojenja pri materi, ki mu sledi obdobje pitanja s krmo in dopolnilno krmno mešanico, pripravljeno iz celih ali valjanih žitnih zrn, kar proizvodu „Agneau du Périgord“ zagotavlja kakovost in sloves.

Périgord je prostrano predgorje, ki so ga izdolble štiri reke s svojimi številnimi pritoki in ki se spušča proti severovzhodu in jugozahodu, kar omogoča postopen prehod s planote Plateau des Millevaches v pokrajini Limousin (nadmorska višina 480 m) v spodnjo dolino reke Dordogne (nadmorska višina 8 m). To površje, ki se je izoblikovalo z nastankom alpske verige v terciarju, je na splošno premaknilo, prelomilo, dvignilo in erodiralo stično območje med starim hercinskim masivom ter apnenčastimi nanosi in ravninskimi usedlinami. V kristalne kamnine severnega dela Périgorda so vode izdolble globoke doline s strmimi pobočji in ozkimi soteskami. V osrednjem Périgordu so z erozijo nastale široke doline, iz katerih se ponekod dviga prepadno skalovje, drugod pa najdemo položna pobočja, prekrita z apnenčastim drobirjem.

Relief samih planot, hribov, gričev in dolin tako tvori pokrajino s sistemom zaprtih polj, ki se nenehno spreminja, obzorje pa je pogosto blizu in vedno omejeno z gozdom, grmičevjem ali samo z grmovjem ali živo mejo.

Doline, edina območja, bogata z naplavinami in primerna za kmetijstvo, so v nasprotju s suhimi in revnimi planotami in griči.

Perigordsko podnebje je na splošno zmerno oceansko, s povprečno letno količino padavin (850 mm), porazdeljeno na povprečno 130 dni, in blagimi povprečnimi temperaturami (12 °C). Zanj so značilni izrazite zime in poletja ter zelo pestre pomladi in jeseni, saj je podvrženo tudi celinskim vplivom pozimi in skoraj sredozemskim vplivom poleti. Ker gre za prehodno območje, je zanj značilna tudi zelo velika spremenljivost.

Ovce so v Périgordu potrjeno prisotne že 6 000 let, njihovo število pa je tu ostalo veliko vse do 19. stoletja. Leta 1809 naj bi bil stalež ovc štiri do petkrat večji od staleža govedi. Štel je več kot 667 400 glav, razporejenih po celotnem departmaju.

Kot povsod v tistem času so bile ovce namenjene predvsem prireja volne, ki je bila dragocena za izdelavo oblačil in gnojila. Meso je bilo stranski proizvod, v glavnem namenjen družinski porabi rejcev, najdemo pa že sledove posebne uporabe v krajevni kulinariki. Več zapisov iz druge polovice 19. stoletja potrjuje, da se je reja usmerjala v proizvodnjo mesa.

Še leta 1938 je bil Dordogne med prvimi petimi francoskimi departmaji po številu ovc. Ta stalež, ki se je po zadnji vojni precej zmanjšal, se je od takrat znatno obnovil.

Ovčereja na kmetijskih gospodarstvih omogoča izkoriščanje območij, ki so z agronomskega vidika slabo produktivna.

Zaradi teh omejitev so bile izbrane ovce pasem, priznanih in izbranih zaradi svoje odpornosti, vzdržljivosti, zmernosti pri prehranjevanju, zmožnosti za pašo na revnih pašnikih ter sposobnosti, da se v boju za preživetje razmnožujejo celo leto in da brez težav hranijo jagnjeta. Število živali danes temelji na več pasmah (čistih ali križanih): lacaune viande, blanche du massif central, romane, causse du lot in charmoise. Te kmečke ali polkmečke pasme so vzrejene s križanjem s plemenskimi ovni. Križanje nadzorujejo rejci, izbira pasme ovnov pa temelji na paritvah, ki izboljšujejo trupe jagnjet ali ohranjajo materinske lastnosti bodočih mater: vzdržljivost, sposobnost da se v boju za preživetje razmnožujejo celo leto.

Enake omejitve določajo tudi sistem krmljenja, ki ga uvede rejec: ta mora čim bolje uporabiti in izkoristiti svoje vire, da zagotovi rejo kakovostnih jagnjet skozi vse leto.

Rejec organizira prehrano črede, pri čemer poskrbi, da razpoložljivost prehrane prilagodi prehranskim potrebam ovc in jagnjet glede na njihove fiziološke stopnje.

Zato mora sestaviti zapleten časovni načrt prehranjevanja, ki najbolje združuje pašnike, travinje in krmne površine, pri čemer upošteva površino in potencialni donos vsakega od njih ter po možnosti tudi njihovo oddaljenost od staje.

Stalež živine, razdeljen v enotne črede glede na fiziološke potrebe (breje ovce ali ovce dojilje, mladice za razplod), se na pašnikih upravlja po časovnem razporedu, ki omogoča izkoriščanje in optimizacijo vseh rastlinskih virov ob upoštevanju prehranskih potreb vseh kategorij živali.

Življenje jagnjet za proizvode z označbo „Agneau du Périgord“ se deli na dve fazi: obdobje dojenja, ko jagnje sledi materi, in obdobje pitanja, ko se mu posveča posebna pozornost (poseben prostor in prvovrstna krma).

Rejec v tem posebnem prostoru jagnjeta hrani s posebnim obrokom, sestavljenim iz uravnotežene mešanice predvsem na osnovi celih ali valjanih žitnih zrn, ki jih dopolnjuje kakovostno seno iz trave in stročnic.

Ta dodatek k dojenju postaja glavni obrok mladic, ko se dojenje postopoma zmanjšuje.

Ta prehrana je osnova za skladnejšo in hitrejšo rast jagnjet za proizvode z označbo „Agneau du Périgord“.

„Agneau du Périgord“ je mlado (80 do 180 dni) in lahko jagnje (15 do 21 kg). Ima dobro mesnatost z razvito mišično maso na nežnem okostju. Trup je brez raztrganin ali podplutb. Meso je bledo rožnato. Maščoba je bela ali zelo rahlo obarvana, čvrsta, enakomerno strjena in nemastna.

Vzročna povezava temelji na kakovosti in slovesu proizvoda „Agneau du Périgord“.

Velika neenakomernost podnebnih razmer na območju je skupaj z majhnim kmetijskim potencialom prispevala k prilagoditvi sistemov reje, v katerih se danes proizvaja „Agneau du Périgord“.

Vlažna tla zelenega Périgorda tako kot suhe apnenčaste planote črnega Périgorda in jurska tla ponujajo pašne možnosti, zelo primerne za ovce, ki so pogosto edine, ki lahko najbolje izkoristijo te revne površine in težko dostopna zemljišča na strmih pobočjih, ki se splošno imenujejo picadies.

Zaradi velike spremenljivosti padavin in temperatur je imel perigordski kmet, ki nikoli ni imel zagotovila glede količine padavin ali temperature, ki bo primerna za njegove pridelke, navado razširiti svoje proizvodne dejavnosti, tako da je tveganja porazdelil med več glavnih dejavnosti.

Ta vrsta pokrajine in okoljske razmere so botrovale ohranitvi majhnih in razdrobljenih kmetijskih gospodarstev, ki so dolgo ohranjala samozadostno gospodarstvo, pri čemer so poskušala čim bolje izkoristiti vse lastne kmetijske in človeške vire. Prevladuje sistem mešane rastlinske pridelave in živinoreje.

Ovčereja je tako poleg drugih proizvodnih dejavnosti pogosto povezana s proizvodnjo žit, ki se delno izkorišča za prehrano črede ovc.

Od začetka 20. stoletja je proizvodnjo volne zamenjala proizvodnja mesa in perigordski rejci so se v skladu s splošnim razvojem začeli zanimati za napredek na področju genetike.

V Pérogordu so se tako razvile tri pasme: charmoise, berrichonne de l’indre in causse du lot. Danes se število živali teh pasem zmanjšuje predvsem v korist treh drugih pasem: mesne pasme lacaune, blanche du massif central in romane. Vendar so v zadnjem desetletju stare pasme, zlasti charmoise in causse du lot, doživele preporod.

Uporaba teh kmečkih pasem prinaša prakse, ki upoštevajo različne značilnosti tega območja.

Posebnost proizvoda „Agneau du Périgord“ je povezana predvsem s to tradicionalno rejo jagnjet: obdobje dojenja pri materi, ki mu sledi obdobje pitanja s krmo in dopolnilno krmno mešanico, pripravljeno iz celih ali valjanih žitnih zrn.

Svetla barva mesa z označbo „Agneau du Périgord“ je povezana z dvema dodatnima dejavnikoma metode proizvodnje: starost jagnjeta ob zakolu (največ 180 dni) in trajanje dojenja, saj jagnje sesa mleko pri materi najmanj 60 dni.

Bela (ali zelo rahlo obarvana) in čvrsta maščoba je posledica posebne prehrane v obdobju pitanja. Ta prehrana je sestavljena iz krme in dopolnilne krmne mešanice iz izključno celih ali valjanih žitnih zrn.

Ta posebna dopolnilna krmna mešanica v obdobju pitanja zagotavlja, da ima meso z označbo „Agneau du Périgord“ enakomerno razporejeno maščobo.

„Agneau du Périgord“ je tradicionalni proizvod, povezan s perigordsko pokrajino. Je predvsem praznična jed, ki jo pripravljajo v različnih oblikah, vendar ima vedno izbrano mesto pri obedih.

Je glavna sestavina številnih receptov in včasih slovi kot „druga zlata kepa Périgorda“.

Sklic na objavo specifikacije proizvoda

(člen 6(1), drugi pododstavek, te uredbe)

https://info.agriculture.gouv.fr/gedei/site/bo-agri/document_administratif-cdf6faf7-26d4-42dd-9789-a75c4c4d5eca

(1) UL L 343, 14.12.2012, str. 1.